Carlos Alcaraz s-a calificat în turul trei de la Roland Garros. Fostul lider ATP l-a învins în patru seturi, scor 6-3, 6-4, 2-6, 6-2, pe olandezul Jesper de Jong, locul 176 mondial, jucător venit din calificări.
Programul zilei a patra de la Roland Garros a fost puternic afectat de ploaie, astfel că s-au disputat doar partidele programate pe terenurile centrale, care dispun de acoperiş.
Carlos Alcaraz s-a calificat în turul trei de la Roland Garros
Alcaraz, semifinalistul ediţiei trecute de la Roland Garros, resimte în continuare dureri la antebraţul drept şi a avut nevoie de ceva mai mult de trei ore de joc pentru a se impune în faţa adversarului său.
Absent, din cauza problemelor la antebraţ, la Monte Carlo şi Barcelona, apoi la Roma după o eliminare în sferturile de finală la Madrid, Alcaraz a venit la Paris după ce a obţinut doar trei victorii în acest an în turneele pe zgură din Europa, notează AFP.
Duminică, în primul tur, fără să aibă probleme cu braţul drept, el l-a spulberat cu 6-1, 6-2, 6-1 pe lucky loser-ul american J.J Wolf, fără să sufere braţul drept.
Câştigător a două titluri de Mare Şlem şi fost număr unu mondial, Alcaraz va juca pentru un loc în optimi cu americanul Sebastian Korda sau sud-coreeanul Soonwoo Kwon.
David Goffin, acuze incredibile la Roland Garros: „Cineva m-a scuipat cu gumă de mestecat”
David Goffin a lansat acuze incredibile la Roland Garros. Belgianul l-a învins, marţi, în cinci seturi pe francezul Giovanni Mpetshi Perricard, în primul tur la Openul franceu, meci la finalul căruia s-a declarat revoltat de felul în care s-a comportat publicul, relatează Le Figaro.
„Este prea mult. Devine fotbal, iar în curând vor fi fumigene, huligani şi bătăi în tribune. Devine ridicol. Este clar că s-a mers prea departe, este total lipsit de respect.
Unii oameni sunt acolo mai mult pentru a provoca probleme decât pentru a crea o atmosferă bună. Astăzi, cineva m-a scuipat cu gumă de mestecat. Devine complicat. De aceea am vrut să-mi păstrez calmul. Dacă încep să mă enervez din cauza asta, m-ar putea destabiliza”, a spus Goffin.
Publicul l-a încurajat mult pe francez şi i-a dat bătăi de cap belgianului, precizează Le Figaro. Fiecare dintre greşelile sale a fost aplaudată în ultimul set. Foarte enervat, fostul număr 7 mondial, acum numărul 115 mondial, şi-a permis să tachineze publicul, arătându-şi urechea cu un zâmbet larg, la finalul meciului.